CELEX: 52013XG0305(01)
Language: da
Date: 2013-03-05
Title: Rådets konklusioner om investering i uddannelse — et svar på Nytænkning på uddannelsesområdet: investering i kvalifikationer for bedre socioøkonomiske resultater og den årlige vækstundersøgelse 2013

5.3.2013   
            
            
               DA
            
            
               Den Europæiske Unions Tidende
            
            
               C 64/5
            
         Rådets konklusioner om investering i uddannelse — et svar på Nytænkning på uddannelsesområdet: investering i kvalifikationer for bedre socioøkonomiske resultater og den årlige vækstundersøgelse 2013
   2013/C 64/06
   RÅDET FOR DEN EUROPÆISKE UNION,
   SOM TAGER HENSYN TIL
   
               1.
            
            
               artikel 165 og 166 i traktaten om Den Europæiske Unions funktionsmåde
            
         
               2.
            
            
               Europa 2020-strategien og navnlig den årlige vækstundersøgelse 2012 og 2013 samt de landespecifikke henstillinger for 2012
            
         
               3.
            
            
               Rådets konklusioner af 12. maj 2009 om en strategiramme for det europæiske samarbejde på uddannelsesområdet i perioden indtil 2020 (»ET 2020«) (1), hvis primære mål er at støtte videreudviklingen af uddannelsessystemer i medlemsstaterne, der tager sigte på at sikre alle borgeres personlige, sociale og erhvervsmæssige udvikling, samt bæredygtig økonomisk velstand og beskæftigelsesegnethed, samtidig med at de demokratiske værdier, social samhørighed, kreativitet og innovation, aktivt medborgerskab og interkulturel dialog fremmes
            
         
               4.
            
            
               Rådets og Kommissionens fælles rapport fra februar 2012 om gennemførelse af den strategiske ramme »ET 2020« (2), der fastlagde skridt til at mobilisere ET 2020-processen til støtte for Europa 2020-målene om vækst og beskæftigelse og identificerede en række prioriterede områder for det europæiske samarbejde på uddannelsesområdet i perioden 2012-2014
            
         
               5.
            
            
               den vedvarende økonomiske krise, der understreges af de seneste prognoser fra Kommissionen, som forudsiger en i forhold til forventningerne langsommere økonomisk genopretning og en arbejdsløshed, der når op på 11 % i 2013 (3), med en ledighedsprocent, der er 60 % højere for lavtuddannede arbejdstagere (4)
               
            
         
               6.
            
            
               behovet for at dæmme op for stigningen i ungdomsarbejdsløsheden i Europa, der nu ligger på 23 % i gennemsnit, og som stiger til over 50 % i visse medlemsstater (5)
               
            
         
               7.
            
            
               den stigende dokumentation for, at udbuddet af kvalifikationer ikke modsvarer arbejdsmarkedets behov, idet over 2 millioner stillinger i hele Europa i øjeblikket er ubesatte (6)
               
            
         
               8.
            
            
               behovet for at skabe grundlag for fremtidig vækst og konkurrenceevne i forbindelse med stramme offentlige finanser gennem mere effektive investeringer i uddannelsessystemerne og de ubestridelige sociale og økonomiske gevinster ved sådanne investeringer
            
         
               9.
            
            
               Rådets konklusioner af 26. november 2012 om uddannelse i Europa 2020 — uddannelse som bidrag til økonomisk genopretning, vækst og beskæftigelse (7), der udtrykker enighed om, at uddannelsessektoren, herunder på ministerniveau, bør spille en mere fremtrædende rolle i forbindelse med både fastlæggelsen af fælles tilgange og mål vedrørende uddannelse og gennemførelsen af uddannelsesaspekter af Europa 2020-strategiens europæiske semester
            
         
               10.
            
            
               konklusionerne fra Det Europæiske Råds møde den 13.-14. december 2012 (8), der
               
                           —
                        
                        
                           opfordrer Rådet, medlemsstaterne og Kommissionen til at sikre en hurtig opfølgning af Kommissionens meddelelse om nytænkning på uddannelsesområdet
                               (9)
                           
                        
                     
                           —
                        
                        
                           hilser de fremskridt velkommen, der er gjort hen imod en samlet EU-tilgang til ungdomsbeskæftigelse og opfordrer Rådet til at overveje forslagene i ungdomsbeskæftigelsespakken
                        
                     
                           —
                        
                        
                           understreger behovet for fortsat at føre en differentieret, vækstfremmende og sund finanspolitik og for at finde balancen mellem behovene for produktive offentlige investeringer og målene vedrørende finanspolitisk disciplin
                        
                     
         
               11.
            
            
               etableringen, med forbehold af forhandlingerne om den flerårige finansielle ramme for 2014-2020, af en sammenhæng mellem valget af investeringsprioriteter og interventioner i forbindelse med den fremtidige programmeringsperiode 2014-2020 for strukturfondene og de politiske udfordringer, der er fremhævet i de landespecifikke henstillinger og medlemsstaternes nationale reformprogrammer.
            
         SER MED TILFREDSHED PÅ
   
               1.
            
            
               den centrale rolle, der tildeles uddannelse som hoveddrivkraft for vækst og konkurrenceevne i den årlige vækstundersøgelse 2013, herunder omtalen af den nøglerolle, som investeringer i menneskelige ressourcer spiller for at tackle og forebygge arbejdsløshed og forberede et opsving med høj beskæftigelse
            
         
               2.
            
            
               holdningen i den årlige vækstundersøgelse 2013 til differentieret finanspolitisk konsolidering, idet den opfordrer medlemsstaterne til at bevare det fremtidige vækstpotentiale ved at prioritere og så vidt muligt styrke investeringerne i uddannelse
            
         
               3.
            
            
               opfordringen i den årlige vækstundersøgelse 2013 til reformer med henblik på bedre uddannelsessystemer og bedre kvalifikationer generelt, ved at skabe en tættere forbindelse mellem arbejdsmarkedet og uddannelsessystemet, idet det erkendes, at dagsordenen ikke ens for alle, og at nogle reformer kan tage ganske lang tid, før de viser deres virkning
            
         
               4.
            
            
               den betydning, der tillægges kvalifikationer, uddannelse og livslang læring med henblik på at øge beskæftigelsesevnen og navnlig tackle og forebygge ungdomsarbejdsløshed ved at gribe fat om problemets rod, som omhandles i Kommissionens nylige meddelelse af 20. november 2012 til Europa-Parlamentet, Rådet, Det Europæiske Økonomiske og Sociale Udvalg og Regionsudvalget Nytænkning på uddannelsesområdet: investering i kvalifikationer for bedre socioøkonomiske resultater.
               
            
         OPFORDRER MEDLEMSSTATERNE TIL UNDER BEHØRIG HENSYNTAGEN TIL NÆRHEDSPRINCIPPET
   
               1.
            
            
               at sikre, at de sociale aspekter af uddannelse fastholdes, og at der tilvejebringes lige muligheder for adgang til uddannelse af høj kvalitet, således at uddannelsessystemerne fortsat kan bidrage til at fremme social samhørighed, bæredygtig udvikling, aktivt medborgerskab og personlig tilfredsstillelse i de europæiske samfund
            
         
               2.
            
            
               at styrke uddannelsens rolle i Europa 2020-strategien under hensyntagen til meddelelsen om nytænkning på uddannelsesområdet samt de uddannelsesmæssige aspekter af de årlige vækstundersøgelser og de landespecifikke henstillinger og ved — i overensstemmelse med nationale og »ET 2020«-prioriteter og på grundlag af de disponible ressourcer — at fokusere på følgende områder:
               
                           a)
                        
                        
                           bedre uddannelsessystemer og bedre kvalifikationer og kompetencer generelt, f.eks. ved at skabe en tættere forbindelse mellem arbejdsmarkedet og uddannelsessystemet ved at sikre effektiv kommunikation og stærke partnerskaber mellem de relevante politikområder, undersektorer på uddannelsesområdet, arbejdsmarkedets parter og forskellige forvaltningsniveauer
                        
                     
                           b)
                        
                        
                           fremme af topkvalitet på erhvervsuddannelsesområdet i samarbejde med arbejdsmarkedets parter, f.eks. ved at udvikle kvalitetssikrede erhvervsuddannelsessystemer med en stærk arbejdsbaseret læringskomponent ved at overveje udvikling af korte videregående uddannelser i overensstemmelse med EQF eller knyttet til første cyklus inden for rammerne af Bolognaprocessen og fokuseret på mulige vækstområder eller områder, hvor der er mangel på kvalifikationer, og tilpasning af erhvervsuddannelsespolitikkerne til de nationale, regionale eller lokale økonomiske udviklingsstrategier
                        
                     
                           c)
                        
                        
                           forbedring af resultaterne for unge med høj risiko for at forlade skolen for tidligt og med ringe grundlæggende færdigheder i overensstemmelse med de fastsatte rammer i Rådets henstilling fra 2011 (10), f.eks. gennem tidlig udpegning af elever med dårlige resultater i grundlæggende færdigheder på alle klassetrin, ved at tilvejebringe individualiseret støtte — samtidig med validering af kundskaber, færdigheder og kompetencer, der er erhvervet i ikkeformelle og uformelle rammer — og ved at bekæmpe årsagerne til dårlige resultater gennem økonomisk overkommelig førskoleundervisning og -pasningsordninger af høj kvalitet
                        
                     
                           d)
                        
                        
                           reduktion af antallet af lavtuddannede voksne, f.eks. ved at øge incitamenterne til voksenuddannelse, ved at give oplysninger om adgang til tjenester vedrørende livslang læring såsom information om validering af ikkeformel og uformel læring (11) og karrierevejledning, og ved at tilbyde uddannelseskurser, der er tilpasset den enkelte
                        
                     
                           e)
                        
                        
                           indføring af foranstaltninger til at udvikle tværfaglige kvalifikationer og kompetencer jf. Rådets henstilling fra 2006 om nøglekompetencer for livslang læring (12), fra de tidlige undervisningsstadier til videregående uddannelse ved at anvende innovative pædagogiske metoder, som sætter eleven i centrum
                        
                     
                           f)
                        
                        
                           gennemgang og styrkelse af lærerstandens faglige profil (herunder lærere, skoleledere og læreruddannere), i samarbejde med relevante interessenter, f.eks. ved at sikre en effektiv grundlæggende læreruddannelse, ved at give sammenhængende systemer med tilstrækkelige ressourcer til rekruttering, udvælgelse, grundlæggende læreruddannelse, tidlig karrierestøtte og kompetencebaseret løbende faglig udvikling af lærerpersonalet
                        
                     
                           g)
                        
                        
                           optimering af anvendelsen af ikt-baseret læring og adgang til åbne uddannelsesressourcer af høj kvalitet, f.eks. ved støtte til ikt-baseret lærings- og vurderingspraksis, ved at fremme af gennemsigtigheden af brugernes og producenternes rettigheder og pligter i forbindelse med anvendelse af digitalt indhold og ved at støtte uddannelsesinstitutioner i at tilpasse sig fremkomsten af åbne uddannelsesressourcer, navnlig med hensyn til kvalitetssikring og overvågning
                        
                     
                           h)
                        
                        
                           prioritering og så vidt muligt styrkelse af investeringerne i uddannelse samtidig med en indsats for at øge effektiviteten af disse udgifter og stimulere til nationale debatter om bæredygtige og afbalancerede finansieringsmekanismer under inddragelse af en bred vifte af interessenter.
                        
                     
         ER ENIGT OM FØLGENDE:
   Med henblik på at spille en mere fremtrædende rolle i forbindelse med gennemførelsen af det europæiske semester bør medlemsstaternes repræsentanter forsamlet i Rådet for Uddannelse, Ungdom, Kultur og Sport — og/eller i givet fald de relevante forberedende organer — efter aftale med de berørte medlemsstater se nærmere på medlemsstaternes fremskridt med at reagere på udfordringer, der er kortlagt i de landespecifikke henstillinger på uddannelsesområdet (13). Endvidere og i overensstemmelse med formandskabets køreplan for det europæiske semester kan relevante udvalg såsom Beskæftigelsesudvalget om nødvendigt støttes af Uddannelsesudvalget vedrørende gennemgangen af udkastene til landespecifikke henstillinger på uddannelsesområdet.
   NOTERER SIG, AT KOMMISSIONEN HAR TIL HENSIGT:
   
               1.
            
            
               med samtidig respekt for nærhedsprincippet og uddannelse som et nationalt ansvarsområde samt uddannelsesudbyderes institutionelle autonomi at støtte medlemsstaterne i deres bestræbelser på at forbedre deres uddannelsessystemer ved at gøre fuld brug af EU-programmer og -midler inden for uddannelse og ved hjælp af et forbedret dokumentationsgrundlag, en detaljeret analyse og øget gennemsigtighed, bl.a. ved:
               
                           a)
                        
                        
                           at øge sin landespecifikke og landestøttende ekspertise og sin analytiske kapacitet
                        
                     
                           b)
                        
                        
                           at have strukturerede kontakter med medlemsstaterne, herunder bilaterale møder på centrale tidspunkter i forberedelsesfasen op til Kommissionens vedtagelse af udkastet til landespecifikke henstillinger
                        
                     
                           c)
                        
                        
                           sikring af en stærkere koordinering af de aktiviteter, der udføres af arbejdsgrupperne vedrørende den åbne koordinationsmetode (14) under ET 2020-rammen, og at alle sådanne grupper fokuserer på centrale politiske udfordringer, der er påpeget i processerne i forbindelse med ET 2020, Europa 2020 og det europæiske semester
                        
                     
                           d)
                        
                        
                           at undersøge muligheden for efter anmodning at støtte medlemsstaterne med hensyn til at invitere ligestillede til en grundig drøftelse af konkrete spørgsmål i deres land ved hjælp af relevante finansielle instrumenter, herunder ved at støtte deltagelse af internationalt anerkendte eksperter
                        
                     
                           e)
                        
                        
                           i samarbejde med medlemsstaterne at gennemgå feedbacket på den første udgave af den nye uddannelsesovervågning og uddannelsesforummet og fremsætte forslag til at sikre merværdi af anvendelsen af disse nye værktøjer i det europæiske semester
                        
                     
                           f)
                        
                        
                           i samarbejde med medlemsstaterne at overveje yderligere metodologisk arbejde i forbindelse med indsamlingen af relevante data med henblik på at støtte det fremsatte forslag (15) til et eventuelt benchmark, der skal vedtages af Rådet inden for området sprogkundskaber
                        
                     
         
               2.
            
            
               at støtte initiativer — såsom den foreslåede alliance for lærlingeuddannelser på EU-plan — der tager sigte på forbedringer inden for læring på arbejdspladsen, og som involverer stærke partnerskaber mellem uddannelsessystemet og arbejdsmarkedet, navnlig arbejdsmarkedets parter, erhvervslivet og erhvervsuddannelsesudbyderne i overensstemmelse med Københavnprocessen
            
         
               3.
            
            
               i samarbejde med arbejdsmarkedets parter på EU-plan at undersøge mulighederne for at sikre en øgning af omfanget og kvaliteten af uddannelsestilbuddene til voksne med henblik på rekvalificering og opkvalificering af arbejdsstyrken
            
         
               4.
            
            
               i tæt samarbejde med medlemsstaterne og relevante interessenter at vurdere virkningen af en eventuel oprettelse af et europæisk område for kompetencer og kvalifikationer med henblik på at fremme en større grad af sammenhæng mellem forskellige EU- og nationale åbenheds- og anerkendelsesværktøjer for at sikre, at kompetencer og kvalifikationer nemt kan anerkendes på tværs af grænserne
            
         
               5.
            
            
               i samordning med medlemsstaternes eventuelle initiativer på dette område at lancere et nyt initiativ til at gøre uddannelsessystemerne mere åbne og analysere virkningen af at yde EU-støtte til forøgelse af adgangen til og anvendelsen af kvalitetssikrede åbne uddannelsesressourcer og ikt
            
         
               6.
            
            
               at træffe foranstaltninger til at fremme uddannelse for iværksættere, herunder navnlig politiske retningslinjer, og en ramme for tilskyndelse til uddannelse for iværksættere på institutionelt niveau
            
         
               7.
            
            
               at analysere virkningen af de offentlige udgifter til uddannelse og indlede en debat på EU-plan med de relevante interessenter om fordelene ved at investere i forskellige uddannelsessektorer.
            
         OPFORDRER MEDLEMSSTATERNE OG KOMMISSIONEN TIL
   
               1.
            
            
               at skabe en tættere forbindelse mellem de centrale strategiske politiske udfordringer, der er blevet identificeret i løbet af det europæiske semester, og aktiviteterne under den åbne koordinationsmetode og efter anmodning at udvikle den landespecifikke dimension for at bistå både enkelte og grupperinger af medlemsstater med at følge op på landespecifikke henstillinger
            
         
               2.
            
            
               fuldt ud at udnytte potentialet i samarbejde og peerlæring inden for den åbne koordinationsmetode gennem forbedrede arbejdsmetoder, herunder efter behov:
               
                           a)
                        
                        
                           forøgelse af komplementariteten mellem aktiviteterne og undgåelse af overlapning ved bedre at udnytte EU-medlemsstaternes tilstedeværelse i andre internationale organisationer såsom OECD (16), UNESCO og Europarådet
                        
                     
                           b)
                        
                        
                           strukturer og procedurer, der øger effektiviteten og medlemsstaternes ejerskab af den åbne koordinationsmetode, f.eks. på generaldirektørniveau og blandt fremtrædende ledende beslutningstagere
                        
                     
                           c)
                        
                        
                           en struktureret peer review-procedure med fokus på gennemførelsen af de landespecifikke henstillinger og med udgangspunkt i erfaringerne fra pilotpeerevalueringen fra september 2012
                        
                     
                           d)
                        
                        
                           regelmæssig feedback fra alle arbejdsgrupper til Uddannelsesudvalget og/eller andre relevante grupper og forelæggelse af deres centrale politiske resultater for Rådet i standardiseret form
                        
                     
                           e)
                        
                        
                           regelmæssig kommunikation mellem navnlig Uddannelsesudvalget og alle de tematiske arbejdsgrupper for at sikre, at arbejdsgrupperne er fuldt ud orienterede om den kontekst, som de arbejder inden for, og om eventuelle udviklinger af relevans for deres ansvarsområde
                        
                     
                           f)
                        
                        
                           klare mandater og operative standardprocedurer (dvs. mandater, mål, medlemskabskrav og udløbsklausuler) for alle de tematiske arbejdsgrupper, herunder sikring af, at potentialet i ikt udnyttes, f.eks. gennem afholdelse af virtuelle møder
                        
                     
                           g)
                        
                        
                           strukturerede ordninger for formidling, der indebærer både en EU- og en medlemsstatdimension, der skal fastlægges inden offentliggørelsen af gruppens resultater, herunder offentliggørelse af sammenfattende udgaver af arbejdsgruppens resultater på flere sprog
                        
                     
         
               3.
            
            
               at stimulere en konstruktiv proces til opfølgning af de landespecifikke henstillinger ved med de relevante politiske udvalg (f.eks. Udvalget for Økonomisk Politik og Beskæftigelsesudvalget) regelmæssigt at dele resultaterne af ovennævnte samarbejdsmekanismer under den åbne koordinationsmetode.
            
         
      (1)  EUT C 119 af 28.5.2009, s. 2.
   
      (2)  EUT C 70 af 8.3.2012, s. 9.
   
      (3)  Økonomisk efterårsprognose fra Europa-Kommissionen (november 2012).
   
      (4)  Eurostats ledighedsstatistik (november 2012).
   
      (5)  »Unge på vej ind i beskæftigelse« — COM(2012) 727 final, 5. december 2012.
   
      (6)  European Vacancy Monitor, 7. december 2012.
   
      (7)  EUT C 393 af 19.12.2012, s. 5.
   
      (8)  EUCO 205/12.
   
      (9)  14871/12 + ADD 1-8.
   
      (10)  Rådets henstilling om politikker, som skal mindske skolefrafald (EUT C 191 af 1.7.2011, s. 1).
   
      (11)  I overensstemmelse med Rådets henstilling af 20. december 2012 om validering af ikkeformel og uformel læring (EUT C 398 af 22.12.2012, s. 1).
   
      (12)  Europa-Parlamentets og Rådets henstilling af 18. december 2006 om nøglekompetencer for livslang læring (EUT L 394 af 30.12.2006, s. 10).
   
      (13)  Forbehold fra DE med hensyn til anden del af dette punktum (fra »— efter aftale …«).
   
      (14)  På engelsk anvendes forkortelsen OMC.
   
      (15)  Jf. dokument 14871/12 ADD 2, s. 3.
   
      (16)  Alle medlemsstaters ret til deltagelse i organisationens arbejde skal sikres.